钦定古今图书集成/明伦汇编/闺媛典/第120卷 > 史简妻叶氏
## 钦定古今图书集成/明伦汇编/闺媛典/第120卷 > 史简妻叶氏

按《浙江通志》：“叶氏，慈谿人，归鄞之史简。简为县从事
尉受赇，杖平民，简悯之，尉大怒，杖简归，数日死。叶氏
年二十五，四壁萧然，惟弱子幼女。未几，子亦死，日夜
抱幼女悲泣曰：‘天乎，天乎！夫何使我至此极耶？夫死
时方娠，嘱曰：‘若生女当嫁，果男也，幸谨视之’。叶氏泣
受遗言，后果得男。于是毅然自守，邻保咸谓曰：‘汝家
若是褓中儿，宁可恃耶’’？”叶氏誓死不听。子既长，俾从
师读书。晚岁生产浸饶，益务俭约，育养孤女数人，各
令有归。寿八十六而卒。尝训其子曰：“读书以行己为
先，操笔作文辞，务得圣贤本旨。”故其子愈自刻厉，为
端士，举八行不就。后孙曾三世为宰辅，叶氏凡十八
封，至冀国夫人。